בפברואר האחרון פרסם "צוות קו כחול" של המנהל האזרחי מפה חדשה ובה תיקון של גבולות "אדמות מדינה" באדמות הכפר בני נעים מדרום מזרח לחברון. בסך הכל מופו מחדש באזור זה קצת פחות מ-300 דונם. מדובר בשטח שהוקצה בעבר יחד עם עוד כ-3,000 דונם נוספים מאדמות הכפר בני נעים להתנחלות המבודדת והקיצונית פני חבר (בבחירות האחרונות 77% הצביעו למפלגות הימין הדתי הקיצוני ועוד 11% הצביעו לליכוד). ההתנחלות הוקמה בראשית שנות ה-80 כהיאחזות נח"ל (לצרכי בטחון כמובן, אלא מה?) וחיים בה כיום כ-550 איש. משמעותו של מיפוי זה היא אחת: הממשלה מתכוונת להרחיב את ההתנחלות לכיוון מערב.
צוות קו כחול הוקם בתוך המנהל האזרחי בשנת 1999 בראש ובראשונה על מנת למפות הכרזות על אדמות מדינה שנעשו בעיקר במהלך שנות ה-80, כאשר ישראל הכריזה על מאות אלפי דונם בגדה המערבית "אדמות מדינה". ההכרזה על אדמות אלה כ"אדמות מדינה" נעשתה על סמך סקרים שבמהלכם נקבע כי שטחים אלה "אינם מעובדים" או אינם מעובדים דיים. בחלק מהמקרים אכן היה מדובר באדמות שלא עובדו, אך שמשו את הקהילות הפלסטיניות כאדמות מרעה. בחלק אחר מהמקרים היה מדובר באדמות שכן עובדו באמצעים מסורתיים, אלא שמדינת ישראל החליטה שהעיבודים הללו אינם מספקים על מנת להוכיח בעלות על הקרקע.
במהלך השנים מנגנון ההכרזה על אדמות מדינה הפך לאמצעי העיקרי אשר באמצעותו ישראל השתלטה על שטחים נרחבים בגדה המערבית. אך עצם ההכרזה על מאות אלפי דונם כ"אדמות מדינה" היא רק חצי מהבעיה. חלקה השני קשור לכך שהמושג "אדמות מדינה" הוא מושג מכובס שמאחוריו מתחבאת מדיניות הקצאת אדמות גזענית ומפלה: על פי נתונים שהועברו מהמנהל האזרחי לארגון 'במקום' בשנת 2013, פחות מ1% מאדמות המדינה בגדה המערבית הוקצו לפלסטינים, על אף שהפלסטינים מהווים למעלה מ-85% מאוכלוסייה באזור זה.
בשנת 2016 פרסמנו דו"ח שהוקדש לעבודת צוות קו כחול במנהל האזרחי. את הקישור לדוח זה תוכלו למצוא בתגובה הראשונה.
לפני כשנה חשפנו שיוסי לויט הפקח המושחת שהיה אחד מעובדי צוות קו כחול (שחלק גדול מעובדיו הם מתנחלים) השתלט באופן לא חוקי על מאות דונמים באזור שהוא היה מופקד על מיפויו מדרום מזרח לבית לחם כאשר עוד עבד במנהל האזרחי. ברוכים הבאים לגדה המערבית.